**Sulyok Tamás köztársasági elnök átadta az Országos Széchényi Könyvtár által őrzött**

**Képes Krónika díszmásolatát Ferenc pápának**

**2024. április 25-én, vatikáni négyszemközti audiencián nyújtotta át Őszentségének a Képes Krónika díszmásolatát Sulyok Tamás köztársasági elnök. A nemzeti könyvtár büszke arra, hogy a magyar középkor egyik legfontosabb kódexének pápai címerrel megnyomott, fehér kecskebőrbe kötött, hasonmás kiadása is helyet kaphatott a hivatalos államfői ajándékok között.**

A Képes Krónika története fordulatokban gazdag. Miután 1358-ban elnyerte végleges formáját, Franciaországba került. 1462-re ismét Magyarországon őrizték, egyes bejegyzései Vitéz János esztergomi érsek kezétől származnak. A 16. században Bécsbe menekítették. Az 1932-es velencei egyezménynek köszönhetően 1934-ben visszakerült Magyarországra, ahol azóta az Országos Széchényi Könyvtár (OSZK) őrzi.

A Képes Krónika hazánk középkori történelmének egyik legfontosabb forrása. A Nagy Lajos király uralkodása idején keletkezett, gazdagon illusztrált mű megőrzött számunkra sok, eredetiben fellelhetetlen forrást. Díszítései miatt a művészettörténet-írás számára is fontos alkotás. A kódexet 39 nagyobb, további 99 iniciáléba, valamint 4 medalionba foglalt kép ékesíti, emellett ornamentális díszítésekkel is ellátták, 82 lapján lapszéldísz is található.

Az OSZK 2024-ben tervezi díszes, művészi fakszimile kiadásban megjelentetni a kódexet, így a különleges pápai ajándék e sorozat első nyomata. Schöck Gyula könyvművészt évtizedes tapasztalata segítette abban, hogy a középkori magyar történelmet és királyokat bemutató kötet reprodukciójának művészi kivitelezésében egyedülálló módon jelenítse meg és adja vissza a másolatban a műtárgy művészeti és művészettörténeti értékét. A díszmásolat színes, gazdagon aranyozott, exkluzív megjelenése jelképezi a nemzeti könyvtár kultúraközvetítő szerepét, az értékek megőrzésének és átadásának fontosságát, a magyarok hagyománytiszteletét. A kódex reprográfiai fotóit Habram Éva, műtárgyfotóit Bornyi Márton, werkfotóit Tóth Péter készítette.

További információ a sajtó képviselői számára: oszkpress@oszk.hu.